Izvor: N1

Industrija mesa Matijević saopštila je da je bivši radnik te kompanije Mihajlo Čepi na društvene mreže postavio video snimak u kojem navodi da je, pod pritiskom konkurencije, lagao da Matijević koristi neispravno meso u proizvodnji.

Čepi se, kako se navodi, u snimku izvinjava kompaniji Matijević i bivšim kolegama. U snimku se navodi da je napad bio instruiran od strane konkurentskih kompanija, a da je cela priča otišla dalje nego što je on planirao.

“Želeo bih da se izvinim prvenstveno radnicima Industrije mesa Matijević i porodici Matijević. Našao sam se u bezizlaznoj situaciji u koju sam doveden od strane konkurentskih kompanija, koje su me primorale da sve ovo uradim. Svakako nisam očekivao da će moja priča da poprimi ogromne razmene. Ljudski je grešiti, i ja se izvinjavam, ne ljutite se na mene, na ovo sam bio primoran”, rekao je Čepi u u poslednjem objavljenom snimku.

Posle Čepijevog izvinjenja Matijevićima, i njemu je iz kompanije Matijević, umesto tužbe stiglo izvinjenje.

"On je bio samo pijun u borbi konkurencije za tržište. Želimo ovim putem da mu uputimo izvinjenje, pre svega ja lično što sam ga nazvala lopovom. Hvala svima koji su verovali u nas, znali smo da istina mora pobediti kad-tad".

Međutim, istina je i dalje nepoznata kao što su nepoznati i konkurenti koji su ga, kako Čepi tvrdi, primorali da laže.

Ko je i čime primorao Mihajla Čepija da objavi snimke, i hoće li Tužilaštvo zbog toga pokrenuti istragu - pitanje je na koje nam u Višem javnom Tužilaštvu u Novom Sadu nisu odgovorili.

N1 je kontaktirao Mihajla Čepija u vezi sa pomenutim snimkom, ali nam je on rekao da nema komentar.

Detalje ima Jelena Zorić:

00:00 Izvor: N1

Podsetimo, Čepi je prethodno na internetu objavio snimke koji navodno pokazuju da Matijević koristi neispravno meso za proizvodnju mesnih prerađevina.

Čepi je početkom nedelje, u razgovoru za N1, rekao da se roba kojoj je istekao rok trajanja kuva, zamrzava i ponovo koristi u proizvodnji, te da je lično pravio švarglu od pokvarenih kolenica.

Industrija mesa Matijević u saopštenju navodi i da strogo vodi računa o bezbednosti i kvalitetu svojih proizvoda i o svojim potrošačima. Poručuje i da će kao tržišni lider nastaviti da posluje po evropskim standardima koje je potvrdila i vanredna veterinarska inspekcija koja je bila inicirana ovim, kako stoji, napadom na kompaniju.